Il-kantiku ta' Anna U Anna bdiet titlob u tgħid : "Ferħet qalbi bil-Mulej; irtefgħet rasi fil-Mulej; iddieħak fommi bl-għedewwa tiegħi, għax fraħt bis-salvazzjoni tiegħek. Ma hemm ħadd ħliefek, ħadd qaddis bħall-Mulej, m'hemmx Blata bħal Alla tagħna. La tlissnux iżjed kliem il-kburija, ma toħroġx aktar il-kburija minn fommkom; għax il-Mulej Alla li jaf kollox, u jiżen kull għemil. Tkisser il-qaws tal-qawwijin, u d-dgħajfin tħażżmu bil-ħila. L-imxebbgħin bil-ħobż inkrew, u ma baqgħux jitħabtu l-imġewħin. Il-mara bla tfal wildet sebgħa, u dbielet il-mara b'ħafna tfal. Il-Mulej jibgħat il-mewt u jagħti l-ħajja, iniżżel fl-imwiet u jtalla'. Il-Mulej ifaqqar u jagħti l-ġid, ibaxxi u jgħolli wkoll. Iqajjem mit-trab lill-imsejken u l-fqajjar jerfgħu mill-miżbla, u jqegħedhom mal-kbarat, biex jirtu tron ta' ġieħ. Għax il-pilastri tal-art huma tal-Mulej, u fuqhom sejjes id-dinja; Hu jħares il-passi tat-tajbin tiegħu; u l-ħżiena fid-dlam jintemmu, għax mhux bil-qawwa jirbaħ il-bniedem. Il-Mulej iwerwer lil min jiqaflu, Alla l-Għoli jriegħed mis-smewwiet. Il-Mulej jagħmel ħaqq minn truf l-art, u jagħti s-saħħa lis-sultan tiegħu, u jarfa' ras il-midluk tiegħu." Elkana raġa' lura lejn daru f'Rama. U t-tfajjel baqa' jaqdi l-Mulej taħt għajnejn Għeli, il-qassis. L-imġiba ta' wlied Għeli Ulied Għeli kienu nies mill-agħar: ma kinux iqisu lill-Mulej. U d-drawwa ta' dawn il-qassisin mal-poplu kienet, li meta xi ħadd kien joffri xi sagrifiċċju, kien jersaq il-qaddej tal-qassis b'furketta bi tlitt isnien f'idu, waqt li l-laħam ikun jagħli, u jdaħħalha ġol-kaldarun jew ġol-inħasa, ġol-kitla jew ġol-borma, u kulma kien italla' bil-furketta kien jieħdu għalih il-qassis. Hekk kienu jagħmlu mal-Iżraelin kollha li kienu jmorru f'Silo. Saħansitra qabel ma kienu jaħarqu x-xaħam, il-qaddej tal-qassis kien imur u jgħid lil min ikun joffri: "Agħtini l-laħam biex nixwih għall-qassis, għax ma jiħux laħam mgħolli mingħandek, imma nej." U jekk dak li jkun kien jgħidlu: "L-ewwel jaħarqu x-xaħam, imbagħad ħu kemm trid," kien iwieġeb: "Le, issa trid tagħtihuli, inkella nieħdu bil-forza." Kbir ħafna kien id-dnub taż-żgħażagħ quddiem il-Mulej, għax in-nies kienu jistmellu l-offerti tal-Mulej. Samwel iservi fit-tempju U Samwel kien iservi quddiem il-Mulej; kien għadu żgħir, imħażżem b'efod tal-għażel . Kull sena ommu kienet tagħmillu mantar żgħir, u kienet ittellagħhulu minn sena għal oħra, meta l-mara kienet titla' toffri s-sagrifiċċju ta' kull sena. Għeli kien ibierek lil Elkana u 'l martu u jgħidilhom: "Jagħtik il-Mulej ulied minn din il-mara flok il-wieħed li int tajt lill-Mulej." U mbagħad kienu jerġgħu lura lejn darhom. U l-Mulej żar lil Anna, u tqalet u wildet tliet subien u żewġt ibniet. U ż-żagħżugħ Samwel baqa' jikber quddiem il-Mulej. Għeli u wliedu Għeli kien xjieħ sewwa u sama' kif kienu jġibu ruħhom uliedu mal-Iżraelin kollha, u kif kienu jimteddu man-nisa li kienu jservu fil-bieb tat-tinda tal-laqgħa. U qalilhom: "Għala qegħdin tagħmlu dawn il-ħwejjeġ? Għax jien qiegħed nisma' bl-għemil ħażin kollu tagħkom mingħand il-poplu kollu. Le, uliedi, mhux sewwa x-xnigħat li qiegħed nisma' jxerrdu fuqkom il-poplu tal-Mulej. Jekk bniedem jidneb kontra ieħor jindaħal għalih Alla, iżda jekk jidneb bniedem kontra l-Mulej, min se jaqbeż għalih?" Imma huma ma semgħux minn kliem missierhom, għax il-Mulej ried jeqridhom. Imma ż-żagħżugħ Samwel kien dejjem jikber u jinġieb quddiem il-Mulej u quddiem il-bnedmin. Il-kundanna ta' dar Għeli Ġie għand Għeli bniedem ta' Alla u qallu: "Dan jgħid il-Mulej: 'Ma għarraftx jien lili nnifsi lil dar missierek meta kienu fl-Eġittu lsiera f'dar il-Fargħun? Meta għażiltu mit-tribujiet ta' Iżrael li jkunli qassis biex jitla' fuq l-artal tiegħi, biex jaħraq l-inċens u jġib l-efod quddiemi, u tajt lil dar missierek l-offerti kollha għall-ħruq ta' wlied Iżrael? Għala mela tħarsu b'għajn ħażina lejn is-sagrifiċċju u l-offerta tiegħi, li jien ordnajt, imma inti rrispettajt lil uliedek aktar minni, u xabbajthom bl-aħjar mill-offerti kollha tal-poplu tiegħi Iżrael?' Għalhekk din hi l-kelma tal-Mulej Alla ta' Iżrael: 'Jien kont wegħedt li darek u dar missierek isservi quddiemi għal dejjem, imma issa - il-kelma tal-Mulej - ma rridx naf. Inweġġaħ lil min iweġġaħni, u nistmerr lil min iżeblaħni. Ara, għad jiġi żmien, u jien inqaċċat driegħek u driegħ dar missierek, u qatt ma jkun hemm xiħ f'dar missierek. U int tħares b'għajn ħażina fuq il-ġid kollu li nagħmel lil Iżrael, u ma jkun hemm qatt xiħ f'darek. Jekk qatt inħalli lil xi ħadd minn darek, u ma naqtgħux mill-artal tiegħi, dan nagħmlu biex jinfnew għajnejh u tnin ħajtu, u l-kotra ta' darek imutu fl-aħjar tagħhom. U dak li se jiġri liż-żewġ uliedek Ħofni u Fineħas ikun sinjal għalik: f'jum wieħed imutu t-tnejn. U nqajjem għalija qassis fidil, li jagħmel kulma tixtieq qalbi u għandi f'moħħi; u nibnilu dar li tibqa' għal dejjem, u jaqdi s-sultan midluk tiegħi għaż-żminijiet kollha. U jiġri li min jifdal mid-dar tiegħek imur imil quddiemu, jitolbu l-flus u l-ħobż, u jgħidlu: 'Qabbadni, iddew, qabbadni f'xi biċċa xogħol tal-qassisin, biex niekol loqma ħobż.' "